答嚴隠之
作者：李復
朝代：宋

paragraphs: 美樹多來巢，确土無報耕。
不問彼如何，但責己所營。
聞昔荆有鴞，荆人惡其聲。
自荆將遷吳，鳲鳩止其行。
爾欲人不惡，無若革爾鳴。
鳴聲尚猶爾，荆吳無異情。
晉子父母邦，鄉閭皆弟兄。
踽踽異嗜好，遽云居齊城。
齊雖山川殊，是非如晉明。
己私不自勝，齊人安肯平。
子行求吾詩，吾詩豈妄成。
贈子當發藥，期子沉疴輕。